### NN 10/2017 (3.2.2017.), Uredba o financijskoj strukturi omotnice za program izravnih plaćanja u 2016. godini

VLADA REPUBLIKE HRVATSKE

283

Na temelju članka 18. stavka 7. Zakona o poljoprivredi (»Narodne novine«, broj 30/15), Vlada Republike Hrvatske je na sjednici održanoj 2. veljače 2017. godine donijela

UREDBU

O FINANCIJSKOJ STRUKTURI OMOTNICE ZA PROGRAM IZRAVNIH PLAĆANJA U 2016. GODINI

Članak 1.

Ovom se Uredbom utvrđuje financijska struktura omotnice za program izravnih plaćanja u 2016. godini koju čine sredstva Europskog fonda za jamstva u poljoprivredi (u daljnjem tekstu: EFJP) i dopunska nacionalna izravna plaćanja, sukladno ukupnoj nacionalnoj gornjoj granici za 2016. godinu te planiranim sredstvima u državnom proračunu Republike Hrvatske.

Članak 2.

Ovom se Uredbom osigurava provedba sljedećih uredbi Europske unije:

1. Uredbe (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20. 12. 2013.) (u daljnjem tekstu: Uredba (EU) br. 1306/2013)

2. Uredbe (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20. 12. 2013.) (u daljnjem tekstu: Uredba (EU) br. 1307/2013)

3. Delegirane uredbe Komisije (EU) 2015/851 od 27. ožujka 2015. o izmjeni priloga II., III. i VI. Uredbe (EU) br. 1307/2013 Europskog parlamenta i Vijeća o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike (SL L 135, 2. 6. 2015.) (u daljnjem tekstu: Delegirana uredba Komisije (EU) 2015/851)

4. Provedbene uredbe Komisije (EU) 2016/699 od 10. svibnja 2016. o utvrđivanju gornjih granica proračuna za 2016. primjenjivih na određene programe izravne potpore predviđene Uredbom (EU) br. 1307/2013 Europskog parlamenta i Vijeća (SL L 121, 11. 5. 2016.) (u daljnjem tekstu: Provedbena uredba Komisije (EU) 2016/699).

Članak 3.

Nacionalna gornja granica za financiranje programa izravnih plaćanja u 2016. godini iz sredstava EFJP-a utvrđuje se sukladno:

1. Prilogu II. Uredbe (EU) br. 1307/2013

2. Delegiranoj uredbi Komisije (EU) 2015/851

3. Provedbenoj uredbi Komisije (EU) 2016/699.

Članak 4.

Nacionalna gornja granica za financiranje dopunskih nacionalnih izravnih plaćanja u 2016. godini iz sredstava državnog proračuna Republike Hrvatske utvrđuje se sukladno:

1. Prilogu VI. Uredbe (EU) br. 1307/2013

2. Delegiranoj uredbi Komisije (EU) 2015/851.

Članak 5.

Ukupna nacionalna gornja granica za financiranje programa izravnih plaćanja u 2016. godini sukladno člancima 3. i 4. ove Uredbe je:

|  |  |  |  |
| --- | --- | --- | --- |
| Program izravnih plaćanja | Ukupna nacionalna gornja granica za financiranje programa izravnih plaćanja u 2016. godini | Nacionalna gornja granica za financiranje programa izravnih plaćanja u 2016. godini iz sredstava EFJP-a  (iz članka 3. ove Uredbe) | Nacionalna gornja granica za financiranje dopunskih nacionalnih izravnih plaćanja u 2016. godini iz sredstava državnog proračuna  (iz članka 4. ove Uredbe) |
| (u kunama) | (u kunama) | (u kunama) |
| Osnovno plaćanje | 1.398.648.202 | 656.151.582 | 742.496.620 |
| Plaćanje za poljoprivredne prakse korisne za okoliš i klimu – »zeleno plaćanje« | 975.814.016 | 457.788.920 | 518.025.096 |
| Preraspodijeljeno plaćanje | 325.281.368 | 152.598.814 | 172.682.554 |
| Plaćanje za mlade poljoprivrednike | 65.050.256 | 30.516.754 | 34.533.502 |
| Proizvodno vezana potpora: | 487.907.008 | 228.894.460 | 259.012.548 |
| krave u proizvodnji mlijeka | 153.140.398 | 71.842.622 | 81.297.776 |
| tov goveda | 98.590.854 | 46.252.778 | 52.338.076 |
| krave dojilje | 51.931.888 | 24.363.758 | 27.568.130 |
| ovce i koze | 38.452.464 | 18.037.756 | 20.414.708 |
| proizvodnja povrća | 15.374.968 | 7.213.598 | 8.161.370 |
| proizvodnja voća | 16.142.212 | 7.574.654 | 8.567.558 |
| šećerna repa | 49.223.968 | 23.092.540 | 26.131.428 |
| proteinski usjevi | 65.050.256 | 30.516.754 | 34.533.502 |
| Ukupno | 3.252.700.850 | 1.525.950.530 | 1.726.750.320 |

Članak 6.

(1) Financijska struktura omotnice za financiranje dopunskih nacionalnih izravnih plaćanja za program izravnih plaćanja u 2016. godini utvrđuje se sukladno osiguranim sredstvima u Državnom proračunu Republike Hrvatske za 2017. godinu i projekcijama za 2018. i 2019. godinu (»Narodne novine«, broj 119/16) na razdjelu 060 Ministarstvo poljoprivrede, za 2017. godinu:

– na poziciji A819058 – ZPP Izravna plaćanja poljoprivrednim proizvođačima

– na poziciji A820058 – ZPP Mjere ruralnog razvoja, za financiranje mjere 18 – Pomoć hrvatskom učešću u financiranju izravnih plaćanja iz Programa ruralnog razvoja Republike Hrvatske za razdoblje 2014. – 2020. (u daljnjem tekstu: mjera 18).

(2) Financijska struktura omotnice za financiranje dopunskih nacionalnih izravnih plaćanja u okviru godišnje nacionalne gornje granice iz članka 5. ove Uredbe za program izravnih plaćanja u 2016. godini sukladno osiguranim sredstvima iz stavka 1. ovoga članka je:

|  |  |
| --- | --- |
| Program izravnih plaćanja | Financijska struktura omotnice za financiranje dopunskih nacionalnih izravnih plaćanja za program izravnih plaćanja u 2016. godini |
| (u kunama) |
| Osnovno plaćanje | 458.112.622 |
| Plaćanje za poljoprivredne prakse ko­risne za okoliš i klimu – »zeleno plaćanje« | 319.619.564 |
| Preraspodijeljeno plaćanje | 106.541.605 |
| Plaćanje za mlade poljoprivrednike | 21.306.220 |
| Proizvodno vezana potpora: | 235.776.613 |
| krave u proizvodnji mlijeka | 81.297.776 |
| tov goveda | 52.338.076 |
| krave dojilje | 27.568.130 |
| ovce i koze | 20.414.708 |
| proizvodnja povrća | 8.161.370 |
| proizvodnja voća | 8.567.558 |
| šećerna repa | 16.122.775 |
| proteinski usjevi | 21.306.220 |
| Ukupno | 1.141.356.624 |

(3) Sredstva za mjeru 18 iz stavka 1. podstavka 2. ovoga članka koristit će se za financiranje mjere osnovno plaćanje iz programa izravnih plaćanja u 2016. godini.

(4) U slučaju da iznos dopunskih nacionalnih izravnih plaćanja za pojedinu mjeru iz programa izravnih plaćanja u 2016. godini iz stavka 2. ovoga članka ostane neiskorišten, može se izvršiti preraspodjela na ostale mjere iz programa izravnih plaćanja u 2016. godini.

Članak 7.

Preračunavanje iznosa godišnje nacionalne gornje granice za financiranje programa izravnih plaćanja u 2016. godini iz članaka 3. i 4. ove Uredbe iz eura u kune izvršeno je prema tečaju Europske središnje banke na dan 30. rujna 2016. godine, koji iznosi 7,5220 kuna za euro, sukladno članku 106. stavku 3. Uredbe (EU) br. 1306/2013.

Članak 8.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/17-03/08
Urbroj: 50301-25/25-17-2
Zagreb, 2. veljače 2017.

Predsjednik
mr. sc. Andrej Plenković, v. r.